Aktuális versek
Hogy vége a szezonnak, untig
Tárgyaltuk ezt már eleget,
A naptár-nyár hűvös volt kissé,
Most meg szidjuk a meleget.
Míg ősz volt a kánikulában,
Itt vert tanyát a fecske, gólya,
Most mennek el, amikor nyár van:
Ki ennek a megmondhatója?...

Önök, mélyen tisztelt közönség,
Sokat olvasnak, túl sokat,
Nem könyvet ─ ez minálunk shocking ─
Csupán és mindig lapokat.
Pesti lapokban gyakran lelnek
Nagyváradi szenzációra,
Miről nem tudnak helyi lelkek:
Ki ennek a megmondhatója?...

Van rá eset, hogy némely ifjú
Egy percnyi pénzzavarba jut
S ilyenkor váltóval a kézben
Meg-megkopogtat pár kaput.
És furcsa, hogy ilyen választ ad
Mindenik bank igazgatója:
Sajnálom, de nemmel szavaztak...
Ki ennek a megmondhatója?...

Ma minden magyar liberális,
Harsogja büszkén sok torok,
A telt gyomor ugyan mérsékelt,
De radikális, mely korog...
Liberál elvek mellett mégis
Vesszen az ebadta zsidója,
A Dob utca megbélyegző múlt...
Ki ennek a megmondhatója?...

Okos ember a tőzsdén kezdi
Olvasni mindig a lapot,
A híreket átfutja még tán
És hirdetést is vagy hatot
És még verset mer írni lapba
A rím naiv pattogtatója ─
Minek írnak verset manapság?
Ki ennek a megmondhatója?...
Versek